**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**zákon**

z ... 2016,

**ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ktorým sa dopĺňa zákon č. 311/2001 Z. z. Zákonník práce v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 365/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 179/2009 Z. z., zákona č. 184/2009 Z. z., zákona č. 214/2009 Z. z., zákona č. 38/2011 Z. z., zákona č. 325/2012 Z. z., zákona č. 345/2012 Z. z., zákona č. 312/2013 Z. z., zákona č. 464/2013 Z. z., zákona č. 61/2015 Z. z., zákona č. 188/2015 Z. z., zákona č. 422/2015 Z. z. a zákona č. 91/2016 Z. z. sa mení a dopĺňa takto:

1. V § 3 odsek 2 znie:

„(2) Zriaďovateľ vymenúva riaditeľa na päťročné funkčné obdobie na návrh rady školy v lehote do 30 kalendárnych dní odo dňa predloženia návrhu. Rada školy predkladá návrh na kandidáta na riaditeľa na základe výsledkov výberového konania podľa § 4 okrem kandidáta, ktorý bol odvolaný podľa odseku 7 písm. a) až c) a e) alebo odseku 8 písm. c). Návrh rady školy je pre zriaďovateľa záväzný, ak tento zákon v odseku 12 neustanovuje inak.“.

2. V § 3 sa vypúšťa odsek 15.

3. Za § 39ha sa vkladá § 39hb, ktorý vrátane nadpisu znie:

**„39hb**

**Prechodné ustanovenie k úpravám účinným od 1. januára 2017**

Postup na vymenovanie riaditeľa podľa § 3 ods. 2 a 15 začatý pred 1. januárom 2017 sa dokončí podľa predpisov účinných do 31. decembra 2016.“.

**Čl. II**

Zákon č. 311/2001 Z. z. Zákonník práce v znení zákona č. 165/2002 Z. z., zákona č. 408/2002 Z. z., zákona č. 413/2002 Z. z., zákona č. 210/2003 Z. z., zákona č. 461/2003 Z. z., zákona č. 5/2004 Z. z., zákona č. 365/2004 Z. z., zákona č. 82/2005 Z. z., zákona č. 131/2005 Z. z., zákona č. 244/2005 Z. z., zákona č. 570/2005 Z. z., zákona č. 124/2006 Z. z., zákona č. 231/2006 Z. z., zákona č. 348/2007 Z. z., zákona č. 200/2008 Z. z., zákona č. 460/2008 Z. z., zákona č. 49/2009 Z. z., zákona č. 184/2009 Z. z., zákona č. 574/2009 Z. z., zákona č. 543/2010 Z. z., zákona č. 48/2011 Z. z., zákona č. 257/2011 Z. z., zákona č. 406/2011 Z. z., zákona č. 512/2011 Z. z., zákona č. 251/2012 Z. z., zákona č. 252/2012 Z. z., zákona č. 345/2012 Z. z., zákona č. 361/2012 Z. z., nálezu Ústavného súdu Slovenskej republiky č. 233/2013 Z. z., zákona č. 58/2014 Z. z., zákona č. 103/2014 Z. z., zákona č. 183/2014 Z. z.. zákona č. 307/2014 Z. z., zákona č. 14/2015 Z. z., zákona č. 61/2015 Z. z., zákona č. 351/2015 Z. z., zákona č. 378/2015 Z. z. a zákona č. 440/2015 Z. z. sa dopĺňa takto:

V § 62 ods. 3 písm. a) sa na konci pripájajú tieto slová: „a tento zákon neustanovuje inak,“.

V § 62 ods. 3 písm. b) sa na konci pripájajú tieto slová: „a tento zákon neustanovuje inak,“.

V § 62 ods. 4 sa na konci pripájajú tieto slová: „a tento zákon neustanovuje inak“.

V § 62 sa za odsek 6 vkladá nový odsek 7, ktorý znie:

„(7) Výpovedná doba pedagogického zamestnanca, ktorý je členom rady školy podľa osobitného predpisu, je o dva mesiace dlhšia ako výpovedná doba podľa odseku 2 až 4.“.

Doterajšie odseky 7 a 8 sa označujú ako odseky 8 a 9.

Za § 252l sa vkladá § 252m, ktorý vrátane nadpisu znie:

„**252m**

**Prechodné ustanovenie k úpravám účinným od 1. januára 2017**

Ak bola daná výpoveď pedagogickému zamestnancovi, ktorý je členom rady školy pred 1. januárom 2017, pracovný pomer sa skončí uplynutím výpovednej doby podľa predpisov účinných do 31. decembra 2016.“.

**Čl. III**

Tento zákon nadobúda účinnosť 1. januára 2017.